DA dien klagtes van korrupsie in teen ACDP‘n Foto van die voedselbiljette met die ACDP se logo op. Foto verskaf deur die DA. Die DA het klagtes van korrupsie teen die ACDP ingedien nadat voedselbiljette met die ACDP se logo daarop glo aan kiesers versprei is tydens vandag se belangwekkende tussenverkiesing in die Kaapse woonbuurt Bonteheuwel. ’n DA-stadsraadslid, JP Smith, het die klagte ingedien nadat die biljette glo saam met ACDP-plakkers aan kiesers uitgedeel is by die stempunt by die Modderdam Hoërskool in Bonteheuwel. Dit is een van sewe stempunte in die wyk. Die OVK ondersoek die klagte. Die DA vra dat die ACDP uit die verkiesing gediskwalifiseer word weens omkopery van kiesers. Die ACDP kon nie vir kommentaar bereik word nie. Tydens die tussenverkiesing was dit uit die hoeveelheid plakkate en die hoeveelheid partywerkers duidelik dat die ACDP, om watter rede ook al, veel meer geld in hierdie verkiesing kon steek as gewoonlik in Kaapse tussenverkiesings. Teen vanmiddag het dit voorgekom asof Theresa Thompson (DA) die wyk redelik gemaklik sou kon inpalm, maar met ’n veel kleiner aandeel in die stemme as die 81% wat die DA in 2016 behaal het. Dit is en bly egter moeilik om die presiese affiliasie van bruin kiesers in Kaapstad te peil. Stemmery was fluks in die armer, dig bevolkte dele van die wyk (Bonteheuwel en Kalksteenfontein) waar daar baie werkloses is, en stadiger in die welvarende dele van die wyk (Charlesville, Montana en Montevideo) waar mense werk het en dus gewoonlik eers in die middag na vyf hul kruisies trek. DA-bronne het aan Maroela Media gesê hulle sal tevrede wees met enigiets bo 60% van die stemme. Die ANC en die EFF se veldtogte het gelyk asof dit platval in hierdie wyk – nommer 31 in die Kaapstadse metro. Die uitslag van die tussenverkiesing word teen omtrent 22:00 verwag.